Wir, nàch benampten Liennhart Hùpschy, seckelmeister, ✳ Petter im Hag, ✳ bed des ràts, ✳ unnd Benedickt Matstetter, diser zitt hoffmeister des gotzhuses Kùngsfeldenn, ✳ alle burger der
statt Bernn, ✳ Hanns Bùrrer, burger zuͦ Brugg, ✳ altt hoffmeister gemelts gotzhusz, ✳ bekennēn offennlich mit disem brieff, ✳ das wir uff hùtt sin datūm in gemaͤltem gotzhusz ✳ von den erwirdigen, wolgebornen, geistlichen ✳ unnsern liebenn, gnaͤdigen froͧwen aͤpptissinn ✳ unnd gmeinem convēnt dàselbs ✳ einns ✳ unnd des andrenn teils ✳ den ersammen, frommen, gmeinen ampts insaͤssenn ✳ des ampts im
Eygenn ( ✳ sy beruͤrend ✳ ) gehoͤrtt ✳ unnd vernommen habenn ✳ ettlich anzoͤngennd maͤngell ✳ unnd beschwaͤrden, ✳ dem gedauchten gotzhusz ✳ zuͦ nàchteil unnd schadenn dienend, ✳ die also durch sine amptlùtt ✳ vor unnsz geoffnet ✳ unnd beklagtt wurdennd ✳ mit soͤlichenn nàchvolgenden wortten: ✳ namlich ✳ als dan ein yeder amptsaͤs ✳ des gedauchtenn ampts im Eygenn ✳ dem gotzhusz Kuͧngsfelden zuͦ¬
gehoͤrig, ✳ dem selbenn ✳ von waͤgenn siner herlikeitt ✳ unnd ussz pflicht sins hindersitzes ✳ als siner obrigkeitt ✳ under annderm ✳ alle jàr zwen taͤuwen, ✳ den einen zum hoͤuw, ✳ den anndern zum aͤmbd schuldig ✳ unnd verbunden waͤrend zetuͤnd, ✳ die aber mit kleinnem ernst, ✳ schlaͤchter arbeitt ✳ unnd von mengem unwillencklichen verbraucht, ✳ dàdurch sy aber an des gotzhus werck gesumpt ✳ unnd mit sinem guͦtt
nit nutzlicher gevertigt wurdennd, ✳ dann das im darvon grosser cost ✳ unnd schad erwuͦchs. ✳ unnd so wit unns das gevellig ✳ unnd den gedanchtenn gmeinen ampts insàssenn ouch anmuͤttig unnd zewillen
woͤltte sin, ✳ so moͤchtenn sy ✳ die gemelten froͧwenn aͤpptissinn ✳ unnd convēt wol erlidenn ✳ soͤlicher taͧwnen endrung zetuͦnd ✳ unnd ✳ fùr ✳ unnd anstatt der selbenn ✳ ein zimlich geltt ✳ gmeinem ampt ✳ ally
jàr ✳ uff einen bestimpten tag ✳ inenn zuͦ handen, desz gotzhuses, ✳ ze gaͤbenn, ✳ ordnen ✳ unnd ansaͤchenn ✳ zuͦversichtig ✳ inenn soͤlte zuͤ bedenn teilnn ✳ soͤlichs wol anzenemmen ✳ unnd dasz nutzlichest sin, ✳ daruff
gmein amptsaͤssen nàch vil inred ✳ uff gehaptenn ràtt ✳ gmeinlichen antwurten liessen, ✳ sy begaͤrtten anders nùtzitt dann irnn alttenn bruch ✳ unnd harkommen soͤlichs taͧnwnens halb ✳ zebehalttenn, ✳ haͤttenn òch darin gantz dhein inred, ✳ dann wo die nit nàch nutz des gotzhuses verbraucht wurdend, ✳ wer inen leid ✳ vertruwten, òch ✳ irnn gnaͤdigenn froͧwen, ✳ sy liessen sy fruͧndtlich darby blibn̄.
wo aber das nit sin, ✳ moͤchtenn sy inenn ✳ der màssenn begegnenn ✳ mit einem zimlichen fùrschlag ✳ des gelts ✳ fùr die gemelten taͧwenn zegaͤbenn, ✳ sy wurden desz vilicht ingànn ✳ unnd darzuͤ gewilgen
um̄b beder teilnn ruͤw ✳ unnd nutzes willenn ✳ mit vil laͤnngenn wortten, ✳ von bedenn teilnn gebrucht ✳ àn nòtt zemelden, ✳ die wir, gemeltten ràts anwaͤlttenn ✳ unnd amptlùtt, gnuͤgsam gehoͤrtt, ✳ wol
verstanden ✳ unnd daruff nàch beder teilenn guͦttem wùssenn ✳ wolbedanchtlich, ✳ unzwungen ✳ unnd ungnoͤt ✳ nàch frigem heimsatz ✳ unnd uffgaͤbenn ✳ wùssenthaffter sach ✳ vereint ✳ unnd unns nachgemelts
spruchs gaͤgenn inen erlùttert habennd. ✳ der ist allso ✳ anfanngs, ✳ das die gemeldtten ampts ✳ unnd all des gotzhussz Kuͧngsfeldenn ✳ hindersaͤssenn ✳ gaͤgenwirtig ✳ unnd kuͧnfftign̄
unnd all ire nàchkommen ✳ dem selbenn ✳ unnd allenn des inhabernn ✳ als irem obrenn ✳ jaͤrlich ✳ unnd allwaͤgenn hinfùr ✳ wie biszhar ✳ mit den obbemelten diennsten unnd tàwnēn ✳ den einē
zum hoͤw,✳ den andrenn zum aͤmb ✳ ghorsam, ✳ gwertig ✳ unnd undertaͤnig ✳ soͤllennd erschinnen ✳ unnd belibenn. ✳ unnd aber um̄b unkomlikeit ✳ unnd verre desz wegs ✳ ouch anndrer ursachen, ✳ so bestimmen,
ordnen ✳ unnd setzenn wir, ✳ das gmeinlich ein yeder amptsaͤs ✳ niemans uszgesùndret ✳ fùr soͤliche tàwenn ✳ nun hinfùr ewencklichenn ✳ zum hoͤuw dritthalbenn schilling ✳ unnd zum aͤmbd drithalbn̄
schillinng ✳ unnser herrenn von Bernn mùntz unnd werschafft jaͤrlich ✳ unnd ally jàr uff sannt Gallenn tag ✳ samenhafft ✳ unnd bar gemeltem gotzhusz ✳ unnd je des amptlùtten ✳ darzuͤ bestimpt
àn alle fùrzùg ✳ unnd inredenn, ✳ oͧch fùr alles verhefftenn ✳ unnd entwern̄ ✳ kriegg, ✳ àcht, ✳ bann ✳ unnd ganntz àn allenn sinen costenn ✳ unnd schadenn ✳ soͤllenn uszrichtenn, ✳ waͤren ✳ unnd bezalen, ✳ alle
gevaͤrd gmittenn, ✳ wo ouch wittwen waͤrennd, ✳ die ligende guͤtter haͤttennd ✳ oder sussz in zimlichem vermogen waͤrennd, die sollenn ire taͧwenn in glicher bezalung ✳ wie ander insaͤssen usricht₎
unnd bezalnn ✳ àn alle fùrwortt, ✳ so aber dero etlich ganntz unvermogend ✳ unnd arm̄ waͤrennd, ✳ dero sol yede ✳ fùr bed taͧwenn ✳ uff obbemelten tag ✳ bar gaͤbenn zwen schilling, ✳ weliches ✳
amptsaͤssenn eliche hùszfròw zum hoͤuw ✳ oder aͤmbd ✳ ein kindbetterin ist, ✳ der sol desselbenn taͧwengelts ✳ dasz jàr ledig sin, ✳ wie dann von alttem har gebrucht ist, ✳ namlich der drithalbenn schiligenn ✳ unnd ob yemans der gemeltten hindersaͤssenn, ✳ es waͤrenn fròwen ✳ oder man, ✳ hierinn an siner bezalung ✳ uff den bestimpten tag ✳ sùmig wurd sin, ✳ der sol dem gotzhusz ze buͦsz des
morndrigenn tags vervallenn sin fùnf schilling haller, ✳ unnd so mengem tag ✳ darnàch ✳ unnd er nit bezaltt hàtt ✳ verschinnend, ✳ sol yedes tags ✳ buͦssz fùnff schillinng vervallen sin, ✳ die sollend àn gnàd
mit sampt dem taͧwengeltt ✳ bezogenn werdenn. ✳ dann wir ye wellenn, ✳ dasz dem gemeltten gotzhusz Kùngsfeldenn ✳ in soͤlichem ✳ unnd anndrem, ✳ so es loblicher besitzung ✳ unnd gewerd
alsz sin eigenthuͦm ✳ raͤchtlich harbraucht hàtt, ✳ gantz nùtzit verschinn, ✳ abganng ✳ nàch gemindret werde ✳ all gevaͤrd gemittenn ꝫcꝭ. unnd allso bekennen wir, obbemeltten partigenn, unnsz ✳ fùr
unnsz, ✳ unnser ewig nàchkommēn ✳ unnd erbenn ✳ disz angezoͤugtenn vertrag ✳ unnd bericht, ✳ mit allenn umbstaͤndenn, ✳ punckten ✳ unnd articklenn, ✳ obgelùtret, ✳ also von gemelten unnsern herren ✳ und
obrenn ✳ guͤttwillich angenommē habenn, ✳ gelobennd ouch by unnsern wirdenn, ✳ guͦttenn trùwenn ✳ unnd erenn ✳ dem also nàchzekommēn, zegelaͤbenn ✳ darby zebelibenn ✳ unnd dàrwider
niemmer mer zetuͤnd ✳ nàch verhaͤngen getànn werdenn ✳ dem zuͦ guͦttem bestannd, ✳ wàrem gloͧbenn ✳ unnd vestem ✳ urkùnd. ✳ so habenn wir mit sampt obbemaͤllten unnsern herrnn̄
unnd obrenn ✳ ussz gebrust ✳ unnd mangel ir eygnenn siglenn ✳ mit ernnst gebaͤttenn ✳ unnd erbaͤttenn ✳ den ersammen, wysenn ✳ Cuͦnratten Ragornn, altt schulthessen zuͤ Brugg, ✳ das
er fùr unnsz, ✳ unns bemaͤldttenn anwaͤlttenn, ✳ im ✳ unnd allenn unnsernn erbenn gantz àn schadenn ✳ sin eygenn insigell offennlich gehànnckt hàtt an disz vertrags brieff, ✳ dero zwen
mit glichenn worttenn ✳ beschribenn ✳ unnd unnsz jeder partigg einer gebenn ist mitwuchenn in pffinnst firtagenn, ✳ von xp̄i unnsers herrn̄n geburt zaltt fùnfftzaͤchenhundert ✳ zwaͤntzig und vier
jàr.